لچّہ : ہمسپر
شائر: مجید عاجز
بیا منی ہمسپر
شادھانی نپر
مھر ءِ انجیر ءِ بر
تو پہ کئے در پہ در
کس چشیں گَم نہ کنت
شادھاں کم نہ کنت
مھر ءِ موتکی رگام
دیدگاں تَم نہ کنت
مھپراں گْوم نہ کنت
مارا دلجم نہ کنت
چونیں اشتاپوئے
ساھتے دَم نہ کنت
ارسی اَنت کشک ءُ دگ
پُرسی اِنت مچکدگ
چو کہ رُمب ءُ رَمگ
درد وئیل ءُ ودگ
زندگی تئی وڑا
بیتگاں دل زدگ
مُرتگاں پہ ترا
مسکرا مسکرا
دیدگے ءِ در ءَ
کُنٹگے ءِ سرا
انگرے ءِ گْور ءَ
آچشے ءِ چَر ءَ
زندگی عاجز ءَ
دنت ہر روچ سِزا